《贺新凉 其一 题徐积余太守所藏渊雅夫妇合璧书前后赤壁赋，用易硕甫观察原调》
清代·吴重憙

双管看齐落。展缥缃珠联璧合，签标健药。天使明诚清照后，又签同心并萼。

挥洒到横江孤鹤。磨短麝煤残鼠尾，五百年闺阁无兹乐。

好爱惜，簪花格。

题襟叙为楞伽作。尽徜徉笔床砚匣，芦帘纸阁。子可传经妻写韵，清福人间不薄。

贤太守倡随相若。重认文通鸥画字，古今人合不烦绳削。

蝇附骥，墨重著。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。